  Майя Бывальцева 29-тӥ коньывуонэ улосвылысь Кун Кенешлэн 17-тӥ сессияз «Удмуртиысь музейёс но музейёсын ужан сярысь» катӵектосэз нырысетӥ лыдӟемен кутӥзы. Катӵектосэн элькунысь лулчеберетъя министр Владимир Соловьёв тодматӥз. Солэн верамезъя, туннэ элькунын 32 кун но муниципал музейёс но 8 филиалъёс, озьы ик кун луисьтэм 140-лэсь трос музейёс. Отын 730 сюрслэсь трос арбериос возисько. Араз 1 миллионлэсь трос адями музейёсы ветлэ, со пӧлысь ӝыныезлэсь уноез – пиналъёс но егитъёс. Озьы ик министрлэн кылъёсызъя, туннэ Удмуртиысь витяз ёросъёсын муниципал музейёссы ӧвӧл, со сяна, нимаз адямиосын возиськись музейёслэн сӧзнэтсы ляб азинскемын. Катӵектос Удмуртиын музей ужез радъянэн герӟаськем эрикрад кусыпъёсты радъя но улосвыллэн лулчеберет кылёсбурзэ утьыны юрттоз Владимир Соловьёв, Удмуртиысь лулчеберетъя министрКун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн кивалтӥсез Татьяна Ишматова верамъя, инъет луись катӵектос Удмуртиысь музей сӧзнэтэз радъяны, ужъюртъёсысь арбериосты утёнэн, выльдонэн но уже кутонэн герӟаськем ужпумъёсты радъяны юрттоз. 1996-тӥ арын музей ужъя росси кат кутэмын вал, соя ик ми ужаськомы. Но кылдылӥзы юанъёс, кызьы ужаны элькун музейёсысь коллекциосын но арбериосын, кызьы соосты выльдыны, кызьы возьматыны? <…> Элькун катэн ми асьме элькун коллекциосын ас коже, асьме условиосъя ужаны инъет кылдытыны тыршиськомы Татьяна Ишматова, Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн кивалтӥсезУжкагазэз кыкетӥ лыдӟонлы дасян понна ӵектонъёсты Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧри 8-тӥ шуркынмонозь кутоз. Катӵектосэз йылпумъян лыдӟонын 18-тӥ сессиын кутыны чаклало. Тодэ вайытом, 2019-тӥ ар пумозь Удмуртиысь Кузебай Герд нимо йӧскалык музейын мультигид кылдоз.  Тегъёс: Лулчеберет Ижкар Музей Удмуртия КунКенеш ТатьянаИшматова ВладимирСоловьёв  